Cjapin un isolât di cheste metropoli, 100 metris di lungjece, cun 25/30 cjasis intai doi marcjepîts, in plui de metât tu cjatarâs cognons talians e spagnûi.
Tantis fameis di divignince taliane, a san che i vons a jerin talians, ma no san altri, ven a stâi, se a jerin dal nord o dal sud de penisule. Tai ultins agns si instalà in tancj câs, une preocupazion di ricercje informative, volint savê di plui de proprie assendence direte.
Tai ultins agns la grande emigrazion tradizionâl dal passât secul e je cuasi cessade, sostituide cuntune gnove di provignince dai convicins, in particolâr Bolivie e Paraguay, ma ancje di paîs asiatics.
Te decade dal 80 al inizià in Argjentine une corint di espatris, direts viers Europe e i Stâts Unîts di Americhe. Si podarès fevelâ di une “tornade” ai paîs di origjin.
Purpûr si cjatin ancjemò emigrants talians e furlans rivâts ca daspò de seconde vuere mondiâl, ormai in etât avanzade. Vint la lôr dissendence une gnove modalitât, chê di sei, “Argjentins - Talians”. La statistiche nus dîs, che Italie e Spagne, a son stadis chês che plui int a àn mandât pal mont. Si calcole che 25 milions di argjentins a àn almancul un antenât talian, issint il plui impuartant grup etnic dal paîs.
La grant part des associazions cun edificis ancje centenaris, a àn viodût tal timp il sfuarç e la buine volontât di tante int, al dì di vuê si cjatin cuasi bessolis, par no vê chê ativitât che vevin in altris agns, cuant che l’emigrant rivânt al paîs al cirive cun ansie il “Fogolâr”, di riferiment de sô regjon taliane. Al pararès che il zovin “argjentin- talian”, nol vedi i stes dibisugns dai soi vons, che di sigûr a vevin altris necessitâts.
---
fur_Latn fur_Latn fur_Latn fur_Latn fur_Latn fur_Latn unk